AĠĠORNAT: Adrian Delia u Bernard Grech għall-elezzjoni ta' Kap tal-PN
Imtella' Awwissu 10, 2020 - Aġġornata 10 Ta' Awwissu, 2020 7:11pm L-Avukati Adrian Delia u Bernard Grech huma ż-żewġ membri tal-Partit Nazzjonalista li urew interess jikkontestaw għall-elezzjoni ta' kap tal-Partit Nazzjonalista. Iż-żmien stabbilit mill-Kummissjoni Elettorali biex dawk li jridu jikkontestaw jiddikjaraw l-interess tagħhom għalaq fit-tlieta ta' wara nofsinhar. Iċ-Chairman tal-Kummissjoni Elettorali tal-Partit Nazzjonalista, Peter Fenech, qal li dawn iż-żewġ ismijiet se jingħataw lill-Kummissjoni Kandidati biex isir il-proċess ta' skrutinju u verifika tagħhom kif stabbilit mill-istatut tal-Partit Nazzjonalista. Sadanittant, s'issa żewġ deputati ddikjaraw li fl-eventwalita' li jiġi elett Bernard Grech lesti jċedu s-siġġu parlamentari. Ma' Television Malta, Ivan Barolo qal li jekk ikun hemm il-ħtieġa lest jagħmel hekk għall-ġid tal-partit u tal-pajjiż, u fuq Facebook, Herman Schiavone indika li lest jagħmel dan il-pass jekk l-interess tal-partit jitlob minnu hekk.